© Szabó Imola Julianna, 2026

© Jelenkor Kiadó, Budapest, 2026

Minden jog fenntartva

Borítóterv és illusztrációk © Szabó Imola Julianna

lefojtott anyák

letakarni

a gyűszűért zuhantunk

a panelházak alá

éjjelre negyven fok

tartja a beton a hőt

mint szürke újszülött

az anyaméh vizét

kifolyik ujjaid között a vérsár

fájdalmaid cementes anyaga

megakad a vénán

attól nem leszel szülő

ha vajúdni tudsz

másnap már nem beszélsz

hozzám

a világ élei

felsértik tenyerem

csak építem a tornyokat

bábeli szótagok

mintha a távolodás

díszleteiben ringatóznék

az égtájak gombostűk

bélésként csúszik szét

az éjszaka

áztatod és áztatod

testedben a foltokat

hátha feloldódnak

de megtanulnak úszni

pikkelyes és kemény

kérges vázuk

átalakít

hiába takarod

hiába varrod össze a függönyt

kilakoltatás előtt

évek óta

ázik a fal

leúszni

fulladás előtt elsimul

a felszín

majd fodrozódó csipke szakad a kékbe

hámlik a bőröd

mint az anyag amit túl sokáig

hordanak

a nyelveden meggymagok

régi nyarak kimoshatatlan foltjai

szétfolyik mint a tojás

a naprendszer lassú

körkörös egyszerűsége

errefelé vihar előtt

megkötötték a kutyákat

az ezüstfényt is elásták

hátha gyorsabban múlik a csalódottság

hátha gyorsabban költöznek hontalan árnyaik a falvakba

utcának nevezték akik arra jártak

pedig régen itt

tavak szeme bukott alá az éjszakában

halrajokra vadásztak

de a hínár cérnája összevarrta a hullámokat

a szél pikkelyesre verte

a termést

lemetszeni

a fák nem segítenek

csak nőnek fölénk

nem emlékeztél a széljárás mikor fordult

ellened

talán kopaszra nyírt ükanyád temetett a földbe

vagy dédanyád hajszála szorította el gyökereidet

sziromtalan szájjal anyád falt fel

és a kert

amit rád hagytak

savanyú és sziklás

üvegből öntözted

eső helyett

oldószer

valami természetes női holdciklusban

amiben a test kéreg

közted és a ráncok között

mert a fák nem segítenek

megdőlnek

helyettünk

lefogni

a fák gyökerétől a kerítésig

gyermekednek akartad

tízféle csomókötés

egyikkel a fulladás

másodpercek tört-

része

másikkal a bőrben a nyom

mint a hímzés

haránt

keresztben

a csont idomul

meghajlik a fákkal

szélben könnyebb a hurkot a cserjékhez

fogni

utána minden az erdőn múlik

a hangokon

az irányokon

a lendületen

vemhesen könnyebben szorul a nyak és a mar

a tüdő szemcsés

madarat nem érdemes

le-

takarni

úszni

metszeni

fogni

emelni

zárni

merülni

törni

szúrni

ki-

pakolni

ütni

csomagolni

gondolni

vágni

adni

fordulni

fújni

repülni

ásni

el-

ültetni

kenni

bújni

dalolni

változni

beszélni

ragozni

nézni

mondani

engedni

túl-

mérni

nőni

jutni

lépni

mutatni

esni

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Nagy Boglárka

A Jelenkor Kiadó a Libri Könyvkiadó Kft. imprintje

Felelős szerkesztő Szenderák Bence

A szöveget gondozta Hradeczky Moni

Műszaki szerkesztő Széplaki Gyöngyi

ISBN 978 963 518 601 3

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Barlow Condensed – SIL Open Font License

EB Garamond – SIL Open Font License